Author: ivan
Last saved by: spano
Company: Sudy

Informácia

o skúsenostiach z aplikácie systému odmeňovania a jeho jednotlivých inštitútov v systéme štátnej služby vrátane návrhov na jeho zefektívnenie

1. Súčasný stav
          
         Systém odmeňovania zamestnancov v štátnej službe upravujú paragrafy 78 až 105a zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe).

          Pri odmeňovaní zamestnancov v štátnej službe sa vychádza v súčasnom období z prílohy č. 2 k zákonu o štátnej službe, ktorá stanovuje 9 platových tried a 12 platových stupňov. Charakteristiky platových tried štátneho zamestnanca  (príloha č. 1 k  zákonu o štátnej službe) určujú požiadavky pri zaraďovaní štátnych zamestnancov z hľadiska vzdelania a počtu rokov odbornej praxe. Platový stupeň sa určuje podľa rokov započítanej praxe (súčet odbornej praxe a ďalšieho času). Celý  systém zaraďovania zamestnancov do štátnej služby je úzko prepojený na katalóg činností v štátnej službe a opisy činnosti jednotlivých štátnozamestnaneckých miest. Všetky zmeny a dopĺňanie nových činností do katalógu činností v štátnej službe sa uskutočňujú formou noviel nariadenia vlády SR č. 110/2002 Z. z., ktorým sa ustanovuje katalóg činností v štátnej službe a podrobnosti jeho dopĺňania. Každá zmena musí byť schválená v Komisii na hodnotenie činností v štátnej službe, ktorá je poradným orgánom predsedu Úradu pre štátnu službu.

          Pri procese zaraďovania zamestnancov do štátnej služby sa vychádza z najnáročnejšej činnosti vyplývajúcej z opisu činnosti príslušného štátnozamestnaneckého miesta z hľadiska jej zložitosti, zodpovednosti, psychickej a fyzickej záťaže v súlade s charakteristikou platových tried štátneho zamestnanca. 

         Súčasťou systému odmeňovania zamestnancov v štátnej službe je okrem tarifného platu aj celý rad príplatkov (za riadenie, za zastupovanie, osobný príplatok, za štátnu službu v noci, v sobotu a v nedeľu, vo sviatok, za službu v sťaženom a zdraviu škodlivom prostredí, za prípravu čakateľa, za službu v krízovej oblasti, za zmennosť, za nadčas a osobitný príplatok). Systém umožňuje aj poskytnutie odmeny, ďalšieho platu a odchodného.

2. Skúsenosti s aplikáciou systému odmeňovania v štátnej službe
         
        Súčasný systém odmeňovania zamestnancov v štátnej službe sa aplikuje v praxi od 1. 4. 2002 v nadväznosti na účinnosť zákona o štátnej službe.

         Po ročných skúsenostiach s aplikáciou systému odmeňovania v štátnej službe je možné zhrnúť praktické poznatky jednotlivých orgánov štátnej správy nasledovne:

         Súčasný systém odmeňovania v štátnej službe sa javí ako nepružný a slabo motivujúci štátnych zamestnancov ku zvyšovaniu efektivity štátnej služby.

         Chýba väčšia vnútorná diferenciácia v rámci prílohy č. 2 k zákonu  o štátnej službe (stupnica platových taríf štátnych zamestnancov). V porovnaní so súkromným sektorom chýba možnosť konkurencieschopnosti pri odmeňovaní tých štátnych zamestnancov, ktorí sa zaoberajú koncepčnou činnosťou a disponujú vysokým intelektuálnym a vzdelanostným  potenciálom.   
     
         Ako prekonaný sa javí aj systém platových stupňov, ktorý pôsobí demotivujúco predovšetkým vo vzťahu k mladým zamestnancom, ktorí sú schopní podávať kvalitné výkony aj napriek chýbajúcej dlhoročnej odbornej praxi v štátnej službe. 

         Nepružný je aj systém priznávania osobných príplatkov, ktorý je viazaný na ocenenie mimoriadnych výsledkov pri vykonávaní štátnej služby a na výsledky služobného hodnotenia štátnych zamestnancov (jedenkrát ročne). 

         Vo vzťahu k osobitnému príplatku je avizovaná absencia podrobnejších podmienok na jeho priznanie, odobratie, zvýšenie alebo zníženie. 

         Ako problematický sa javí aj príplatok za zastupovanie (neprítomnosť presahujúca 3 týždne – jeho absencia pri kratšom zastupovaní pôsobí demotivujúco).

         Menšie orgány štátnej správy avizujú možnosť finančných problémov  pri vyplácaní viacnásobného odchodného.

         Úrad pre štátnu službu má poznatky o nesprávnej aplikácii systému odmeňovania v štátnej službe pri procese zaraďovania zamestnancov do štátnej služby. Pri zaraďovaní sa nie vždy vychádza z opisu činnosti príslušného štátnozamestnaneckého miesta a nesprávne sa aplikujú jednotlivé činnosti z katalógu činností v štátnej službe. Dôsledkom je značné množstvo odvolaní štátnych zamestnancov voči rozhodnutiu o zaradení do štátnej služby, ktoré rieši poradná odvolacia komisia na Úrade pre štátnu službu.  

         Na niektorých ministerstvách neprevláda hierarchické usporiadanie štátnozamestnaneckých miest podľa najnáročnejšej vykonávanej činnosti, keď značné percento z celkového počtu štátnych zamestnancov je zaradených do najvyššej 9. platovej triedy, pričom prvé tri platové triedy sa prakticky takmer vôbec nevyužívajú.

3. Návrhy na zefektívnenie systému odmeňovania v štátnej službe
         
         Úrad pre štátnu službu navrhuje na zefektívnenie systému odmeňovania v štátnej službe: 

-  v rámci ústrednej štátnej správy rozšíriť počet súčasných 9 platových tried o dve triedy,
zrušiť 12 platových stupňov v štátnej službe a nahradiť súčasný systém novým systémom                                            ročného bodového hodnotenia výkonu v štátnej službe v zmysle návrhu Stratégie reformy     zamestnávania vo verejnom sektore,
-  zaviesť systém vstupného tarifného platu,
-  upraviť systém priznávania osobného príplatku, 
-  dopracovať podmienky priznávania osobitného príplatku,
-  doriešiť problematiku príplatku za zastupovanie aj pri čase kratšom ako 3 týždne,
-  zvýšiť rozpätie príplatku za riadenie v nadväznosti na mieru zložitosti výkonu v štátnej     
   službe a služobné hodnotenie predstaveného.